**ΣΥΛΛΟΓΟΣ ΕΚΠΑΙΔΕΥΤΙΚΩΝ Π.Ε. ΗΛΙΟΥΠΟΛΗΣ**

**“Μ.ΠΑΠΑΜΑΥΡΟΣ”**

[email](http://WWW.sepeilioupolis.gr/)sepeilioupolis@yahoo.gr[www.sepeilioupolis.gr](http://WWW.sepeilioupolis.gr/)

Ακομινάτου 6   και  Παπαφλέσσα ,  16346 Ηλιούπολη

**11-2-2020**

**Aρ.Πρ:-**

**ΠΡΟΣ: ΜΕΛΗ ΜΑΣ**

Το Διοικητικό Συμβούλιο του Συλλόγου συνεδρίασε και αποφάσισε να στηρίξει το ψήφισμα των συναδέλφων αναπληρωτών, εικαστικών και θεατρολόγων. Το ζήτημα της έλλειψης οργανικών θέσεων εντάσσεται στην συνολικότερη κατάσταση της αδιοριστίας όλων των ειδικοτήτων και των αναπληρωτών συνολικά αλλά και της απαξίωσης του ρόλου της κάθε ειδικότητας στο σχολείο. Θα επανέλθουμε εκ νέου με συνολικό κείμενο για τις ειδικότητες, μιας και το ζήτημα αυτό αφορά το σύνολο των ειδικοτήτων. Πάγια θέση μας αποτελεί ότι κάθε εκπαιδευτικός θα πρέπει να διδάσκει το επιστημονικό του αντικείμενο! Παραθέτουμε το ψήφισμα των συναδέλφων:

«ΨΗΦΙΣΜΑ

Η πολιτική της αδιοριστίας, των περικοπών αλλά και οι νόμοι που ψηφίστηκαν τα τελευταία χρόνια έχουν επιδεινώσει και υποβαθμίσει τη δημόσια εκπαίδευση και το ρόλο που θα έπρεπε να έχουν οι εικαστικές τέχνες και οι τέχνες συνολικότερα. Η υπηρεσιακή αποτύπωση των οργανικών κενών ΠΕ08 (Καλλιτεχνικά) καθώς και του κλάδου ΠΕ91 (Θεατρικής αγωγής) είναι ανύπαρκτη. Θεωρούμε πως η έλλειψη οργανικών θέσεων αποτελεί μέγιστη απαξίωση για τον κλάδο μας, γεγονός που επιβεβαιώνεται και από τη σύνθεση της επιτροπής «σοφών» που συστάθηκε για την αναμόρφωση των προγραμμάτων σπουδών στην πρωτοβάθμια και δευτεροβάθμια εκπαίδευση, στην οποία απουσιάζει ακαδημαϊκός εκπρόσωπος των Καλλιτεχνικών, γεγονός που κρούει τον κώδωνα του κινδύνου για το μέλλον του κλάδου στην εκπαίδευση. Μια τέτοια εξέλιξη θα αποτελούσε συντριπτικό χτύπημα στα εργασιακά δικαιώματα των εκπαιδευτικών καλλιτεχνικών μαθημάτων και κατάφορη παραβίαση των μορφωτικών δικαιωμάτων των παιδιών. Απευθυνόμαστε στα πρωτοβάθμια σωματεία, στα οποία εδώ και χρόνια είμαστε μέλη και συνοδοιπόροι στους αγώνες για τα μεγάλα ζητήματα της εκπαίδευσης και ζητάμε να συμπεριλάβουν τα αιτήματα μας στις διεκδικήσεις τους και να μας στηρίξουν έμπρακτα, αποδεικνύοντας τη δίκαιη και ισότιμη στάση που οφείλουν να έχουν απέναντι σε όλους τους κλάδους που τα αποτελούν.

Συνάδελφοι, ενόψει των μόνιμων διορισμών που το Υπουργείο και το ΑΣΕΠ έχουν δρομολογήσει, πριν τη διενέργεια του διαγωνισμού,

* Ζητάμε την άμεση και έμπρακτη στήριξη σας στο δίκαιο αίτημα μας για σύσταση Οργανικών θέσεων στην Α’/βάθμια οι οποίες θα υπολογιστούν βάσει των λειτουργικών αναγκών των σχολείων με το υπάρχον ωρολόγιο πρόγραμμα.
* Ζητάμε τη συμπερίληψη Ακαδημαϊκού εκπροσώπου των εικαστικών σε κάθε επιστημονική επιτροπή διαχείρισης θεμάτων που άπτονται της Εικαστικής Παιδείας για τη διατήρηση των υπαρχόντων και την επαναφορά των καταργημένων καλλιτεχνικών μαθημάτων στα προγράμματα σπουδών και των δύο βαθμίδων.
* Μαζικοί διορισμοί

Μέχρι τότε

* Εξίσωση των δικαιωμάτων μόνιμων-αναπληρωτών

Απόφαση συνέλευσης εικαστικών εκπαιδευτικών στα πλαίσια των εργασιών του σεμιναρίου της Ένωσης Εκπαιδευτικών Εικαστικών Μαθημάτων 5-8/2/2020 στην ΑΣΚΤ»

 **Για το Διοικητικό Συμβούλιο**

****

 **Η ΠΡΟΕΔΡΟΣ Η Γ. ΓΡΑΜΜΑΤΕΑΣ**

 **Χήρα Αγαθή Παρίντα Ηλέκτρα**